De seneste ti år har antallet af muslimer i Danmark været stigende, og i takt med den udvikling er flere moskéer dukket op i landet.

På ti år er der kommet 55 flere moskéer og muslimske bedesteder i Danmark. Dermed findes der i dag 170 moskéer i Danmark mod 115 i 2006. Det viser den nye kortlægning "Moskéer i Danmark".

Den står professor i religionssociologi Lene Kühle fra Aarhus Universitet bag i samarbejde med videnskabelig assistent Malik Larsen ved afdeling for Religionsvidenskab og medforfatter af bogen.

Kirkeminister Mette Bock (LA) er glad for kortlægningen af moskéer i Danmark.

»Det er bedre at diskutere på et oplyst end et uoplyst grundlag, og med denne kortlægning kommer der fakta på bordet,« siger Mette Bock til ministeriets hjemmeside.

Kortlægningen er en del af aftalen om religiøse forkyndere fra 31. maj 2016 mellem den daværende V-regering, Socialdemokratiet, Dansk Folkeparti og De Konservative.

Parterne var enige om, at der var behov for en opdatering af en lignende kortlægning i 2006.

Rapporten viser blandt andet, at dansk i dag anvendes mere i moskéerne end for ti år siden.

/ritzau/